MINT กินไก่ BonChon..!
เป็นอีกดีลที่น่าจับตา...! เมื่อบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ควักเงิน 2,000 ล้านบาท
18 พ.ย. 2562

สำนักข่าวรัชดา
เป็นอีกดีลที่น่าจับตา…! เมื่อบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ควักเงิน 2,000 ล้านบาท
ซื้อกิจการบริษัท ชิคเก้น ไทม์ จำกัด ซึ่งเป็นเจ้าของร้านไก่ทอดสไตล์เกาหลีชื่อดัง “BonChon” ในประเทศไทย ที่ปัจจุบันมีกว่า 40 สาขา
นั่นแสดงให้เห็นว่า MINT กำลังเดินเกมรุกธุรกิจอาหารเต็มสูบ โดยใช้กลยุทธ์การควบรวมกิจการและซื้อกิจการ (Merger &amp; Acquisition) หรือ M&amp;A
จะเห็นว่าที่ผ่านมา MINT มีการลงทุนที่หลากหลาย โดยเฉพาะพอร์ตธุรกิจโรงแรม เห็นได้ชัดจากการตัดขายและเช่ากลับโรงแรมในโปรตุเกส ที่นับจากนี้จะเป็นช่วงเก็บเกี่ยวดอกผลแล้ว…
ซึ่งจะช่วยหนุนการเติบโตของ MINT อย่างมีนัยสำคัญ…
ส่วนขาธุรกิจอาหาร ซึ่งปัจจุบันมีสัดส่วนรายได้ประมาณ 28% ก็เริ่มเห็นทิศทางการเติบโตที่ดีขึ้น
อย่างกรณีล่าสุดที่ MINT ตัดสินใจซื้อกิจการร้านไก่ทอดชื่อดัง BonChon ผ่านบริษัทลูกที่จัดตั้งขึ้นใหม่ บริษัท ไมเนอร์ ฟู้ด โฮลดิ้ง จำกัด จะทำให้พอร์ตธุรกิจอาหารแข็งแกร่งมากขึ้น
แถมเป็นการสร้างวาไรตี้ให้กับกลุ่มธุรกิจอาหารอีกด้วย
BonChon เป็นร้านไก่ทอดสไตล์เกาหลีที่บริษัท มาชิสโสะ จำกัด ซึ่งมีธัญญา ศรีพัฒนาสกุล และครอบครัวถือหุ้นใหญ่ 70% และพรพิมล วงศ์ศิริกุล ถือหุ้น 30% ซื้อแฟรนไชส์เข้ามาเปิดในเมืองไทยเมื่อ 8 ปีก่อน หรือในปี 2554 โดยเปิดสาขาแรกที่ทองหล่อ
แต่ปัจจุบันบริษัท มาชิสโสะ ได้แจ้งปิดกิจการต่อกรมพัฒนาธุรกิจการค้าไปแล้ว และส่งไม้ต่อให้กับบริษัท ชิคเก้น ไทม์ เป็นผู้บริหารร้าน BonChon แทน
แต่หากย้อนดูผลประกอบการของ BonChon ภายใต้การบริหารของบริษัท มาชิสโสะ ต้องบอกว่าไม่ธรรมดาทีเดียว…
โดยปี 2558 มีรายได้รวม 585 ล้านบาท กำไรสุทธิ 11 ล้านบาท อัตรากำไรสุทธิ 18.59% ปี 2559 มีรายได้รวม 984 ล้านบาท กำไรสุทธิ 312 ล้านบาท อัตรากำไรสุทธิ 31.70% ปี 2560 มีรายได้ 1,131 ล้านบาท กำไรสุทธิ 313 ล้านบาท อัตรากำไรสุทธิ 27.70% และปี 2561 มีรายได้ 1,351 ล้านบาท กำไรสุทธิ 352 ล้านบาท อัตรากำไรสุทธิ 26.04%
แหม๊…ทั้งรายได้และกำไรแทบจะไม่ต่างจากธุรกิจร้านอาหารที่อยู่ในตลาดหลักทรัพย์ฯ หรือเผลอ ๆ อาจจะมากกว่าซะด้วยซ้ำ
วันนี้ BonChon จึงมีสถานะเป็นไก่ทอดพันล้านไปแล้ว…
ซึ่งแม้กระแสเกาหลีฟีเวอร์จะไม่แรงเหมือนเก่า แต่อาหารเกาหลีก็ยังได้รับความนิยมจากคนไทย
นั่นเท่ากับว่า ร้าน BonChon ยังมีโอกาสเติบโตได้อีกมาก…
อีกประเด็นที่น่าสนใจ จากกระแสความนิยมของ BonChon อาจช่วยให้ MINT ทำกลยุทธ์การตลาดได้ง่ายขึ้น เพื่อเสริมความแข็งแกร่งของธุรกิจ
ไม่แน่อาจได้เห็นลูกเล่นการตลาดใหม่ ๆ ระหว่างลูกค้าในเครือ MINT กับลูกค้า BonChon ก็ได้
นับเป็นการเดินเกมกลยุทธ์โตแบบอินออร์แกนิก หรือ M&amp;A ที่น่าสนใจจริง ๆ
ทั้งหมดนี้จึงเป็นคำตอบที่ว่า ทำไม MINT ต้องหันมากินไก่ BonChon…
…อิ อิ อิ…